2024-05-202405C116202206950-00-TRA-DOC-LV-RES-C-0695-22-202404920-07,00
Lieta C‑695/22
Fondee a.s.
pret
Česká národní banka
(Městský soud v Praze lūgums sniegt prejudiciālu nolēmumu)
Tiesas (piektā palāta) 2024. gada 16. maija spriedums
Lūgums sniegt prejudiciālu nolēmumu – Pakalpojumu sniegšanas brīvība – Finanšu instrumentu tirgi – Direktīva 2014/65/ES – 3. pants – Izņēmums no Direktīvas 2014/65/ES piemērošanas – Ieguldījumu starpnieks, uz ko attiecas izņēmums – Dalībvalsts tiesiskais regulējums, kas šim starpniekam aizliedz klientu rīkojumus nodot citā dalībvalstī reģistrētam ieguldījumu uzņēmumam
Brīvība veikt uzņēmējdarbību – Pakalpojumu sniegšanas brīvība – Finanšu instrumentu tirgi – Direktīva 2014/65 – Izvēles izņēmumi – Ieguldījumu starpnieks – Dalībvalsts tiesiskais regulējums, kas starpniekam, uz kuru attiecas izņēmums, aizliedz klientu rīkojumus nodot citā dalībvalstī reģistrētam ieguldījumu uzņēmumam, kam izsniegta atļauja – Nepieļaujamība
(Eiropas Parlamenta un Padomes Direktīvas 2014/65 3. panta 1. punkta c) apakšpunkta i) punkts)
(skat. 31. un 32. punktu un rezolutīvo daļu)
Rezumējums
Izskatot Městský soud v Praze (Pilsētas tiesa Prāgā, Čehijas Republika) lūgumu sniegt prejudiciālu nolēmumu saistībā ar strīdu, kas attiecas uz starpnieka pakalpojumu sniegšanas brīvību finanšu instrumentu tirgū, Tiesa apstiprina starpnieka, kuram nav piemērojama Direktīva 2014/65  (
1
), iespēju rīkojumus par darījumiem biržā nodot ieguldījumu uzņēmumam, kas reģistrēts dalībvalstī, kura nav tā izcelsmes dalībvalsts.
Fondee a.s. Čehijas Republikā veic ieguldījumu starpnieka darbību. Šādā statusā un atbilstoši Čehijas Republikas izmantotajai iespējai, kas paredzēta Direktīvas 2014/65 3. panta 1. punktā, uz Fondee attiecas izņēmums no šīs direktīvas piemērošanas, un tādējādi tas nevar izmantot brīvību sniegt ieguldījumu pakalpojumus atbilstoši šī paša panta 3. punktam.
Veicot savu darbību, laikposmā no 2019. gada 7. oktobra līdz 27. decembrim Fondee 407 no klientiem saņemtus rīkojumus pirkt biržā tirgotu fondu daļas nodeva Nīderlandē reģistrētam vērtspapīru tirgotājam.
Tomēr valsts tiesību akti aizliedz ieguldījumu starpniekiem nodot rīkojumus citās dalībvalstīs reģistrētiem ieguldījumu uzņēmumiem.
Tādējādi Čehijas Valsts banka uzlika Fondee naudas sodu, ņemot vērā tā veikto darbību attiecīgajā laikposmā.
Pēc tam, kad Čehijas Valsts bankas padome bija noraidījusi Fondee prasību, tas vērsās Pilsētas tiesā Prāgā, kas ir iesniedzējtiesa. Fondee būtībā jautāja, vai ieguldījumu starpniekiem ir iespēja atsaukties uz tiesībām uz pakalpojumu sniegšanas brīvību, pamatojoties uz LESD 56. pantu, lai varētu nodot klienta rīkojumus ārvalstu vērtspapīru tirgotājam.
Tiesas vērtējums
Tā kā ar Direktīvu 2014/65 pilnībā ir saskaņoti valstu tiesiskie regulējumi par tādu rīkojumu pārrobežu pieņemšanu un nosūtīšanu, kuri attiecas uz vienu vai vairākiem finanšu instrumentiem, Tiesa saskaņā ar savu judikatūru  (
2
) nolemj izskatīt prejudiciālos jautājumus, pamatojoties tikai uz šīs direktīvas noteikumiem.
Tāpēc Tiesa uzskata, ka tai būtībā ir uzdots jautājums, vai Direktīvas 2014/65 3. panta 1. punkta c) apakšpunkta i) punkts jāinterpretē tādējādi, ka personas, ko dalībvalsts ir izslēgusi no šīs direktīvas piemērošanas, no klientiem, kuri dzīvo vai ir reģistrēti šajā dalībvalstī, saņemtos rīkojumus drīkst nosūtīt izpildei citā dalībvalstī reģistrētiem ieguldījumu uzņēmumiem, kas saņēmuši atļauju, un vai minētā tiesību norma nepieļauj valsts tiesisko regulējumu, kurš aizliedz šādu nodošanu.
Tiesa uz šo jautājumu atbild apstiprinoši.
Lai izdarītu šo secinājumu, Tiesa norāda, ka Direktīvas 2014/65 3. panta 1. punkts dalībvalstīm ļauj šo direktīvu nepiemērot personām, kuru izcelsmes dalībvalsts tā ir, ja ir izpildīti daži nosacījumi. Kā viens no nosacījumiem šīs direktīvas 3. panta 1. punkta c) apakšpunkta i) punktā skaidri ir paredzēts, ka šīm personām ir atļauts nodot rīkojumus, ko tās saņem, ieguldījumu uzņēmumiem, kuriem izsniegta atļauja.
Šis pants paredz rīkojumu nosūtīšanu ikvienam ieguldījumu uzņēmumam, kam izsniegta atļauja, nevis tikai tiem, kuri reģistrēti un atļauju saņēmuši tās personas izcelsmes dalībvalstī, kas izslēgta no šīs direktīvas piemērošanas.
(
1
) Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES (pārstrādāta versija) (OV 2014, L 173, 349. lpp.).
(
2
) Spriedums, 2023. gada 20. aprīlis, Autorità Garante della Concorrenza e del Mercato (Comune de Ginosa) (C‑348/22, EU:C:2023:301, 36. punkts un tajā minētā judikatūra).